b'\n_START_ARTICLE_\nYl\xc3\xa4-Kanada\n_START_PARAGRAPH_\nYl\xc3\xa4-Kanada (engl. Upper Canada) oli vuosina 1791\xe2\x80\x931840 brittil\xc3\xa4inen territorio, joka sijaitsi Kanadassa nykyisen Ontarion provinssin etel\xc3\xa4osassa, St. Lawrencen yl\xc3\xa4juoksulla, Ontario- ja Eriej\xc3\xa4rvien pohjoispuolella._NEWLINE_Yl\xc3\xa4-Kanada syntyi vuonna 1791, kun brittil\xc3\xa4iset uudisasukkaat ja amerikkalaiset lojalistit halusivat alueelle britannialaiset laitokset ja lains\xc3\xa4\xc3\xa4d\xc3\xa4nn\xc3\xb6n, erityisesti brittil\xc3\xa4isen maanomistuslain. Samaan aikaan luodussa Ala-Kanadassa k\xc3\xa4ytettiin ranskalaista lains\xc3\xa4\xc3\xa4d\xc3\xa4nt\xc3\xb6\xc3\xa4. Territoriot lakkasivat olemasta vuonna 1840, kun ne yhdistyiv\xc3\xa4t Kanadan provinssiksi._NEWLINE_Yl\xc3\xa4-Kanadan p\xc3\xa4\xc3\xa4kaupunki oli aluksi Newark (nykyinen Niagara-on-the-Lake), mutta se vaihtui 1. helmikuuta 1796 Yorkiin (nykyinen Toronto).'